***5 марта***

***55 год з дня нараджэння***

***Мазго Уладзіміра Мінавіча***

***(1959, г. п. Зэльва), паэта***



*Уладзімір Мінавіч Мазго (нар. 5 сакавіка 1959 г., г. п. Зэльва, Гродзенская вобласць) — беларускі паэт.*

*У 1964—1968 гг. разам з бацькамі жыў у Сібіры. У 1976 г. паступіў на філалагічны факультэт Беларускага дзяржаўнага ўніверсітэта (скончыў завочна ў 1985 г.). Служыў у Савецкай Арміі (1979—1981), быў карэспандэнтам шматтыражнай газеты "Інтэграл", выхавацелем у рабочым інтэрнаце, супрацоўнікам рэдакцыі літаратурна-драматычных праграм Беларускага тэлебачання. З 1984 г. — рэдактар выдавецтва "Юнацтва". Сябра СП СССР з 1984 г.*

*Друкавацца пачаў у 1972 г. Аўтар паэтычных кніг "Пад спеў крыніц" (1982), "Вершаліна" (1987). Выдаў кнігу вершаў для дзяцей "Калі спрачаюцца маланкі" (1989).*

*Працуе і ў галіне перакладу.*

*Лаўрэат прэміі Федэрацыі прафсаюзаў Беларусі ў галіне літаратуры (2005)* *і Літаратурнай прэміі імя Васіля Віткі.*

*Лаўрэат прэміі Залаты купідон (2008).*

*  *

**Славянкі**

Абудзілі славянкі

Сонны бераг Зяльвянкі.

Верным рыцарам коней

Купалі каханкі.

Гэтых вояў ля дома,

У стаптаны мурог

З сёдлаў выбіла стома

Стралою дарог.

У славянак адвечна

З васількамі вачэй,

На рамонкавых плечах

Бяссонне начэй.

Глянь: імклівай Зяльвянкай,

Хуткай плынню ракі

Выплываюць славянкі

Проста ў нашы вякі...